Il-każijiet tal-Coronavirus komplew jiżdiedu fl-Ewropa li għadha l-agħar milquta, bi Spanja u r-Renju Unit jirrappurtaw l-akbar għadd ta’ imwiet f’ġurnata waħda filwaqt li l-Italja u l-Ġermanja ġeddew il-perjodu tal-lockdown għal wara l-Għid. Il-pandemja affettwat it-tournament prestiġjuż ta’ Wimbledon li kellu jibda fl-aħħar ta’ Ġunju u li tħassar għall-ewwel darba sa mit-Tieni Gwerra Dinjija. Fl-Istati Uniti, il-mejta qabżu l-erbat elef u hemm il-biżgħa li jistgħu imutu sa mitejn elf persuna. Il-President Amerikan wissa lir-residenti biex isegwu l-istruzzjonijiet għax din hi kwistjoni bejn ħajja u mewt. Spanja ma tistax tieħu r-ruħ. Fl-aħħar sigħat, il-karozzi tal-linji pubbliċi ntużaw biex jitrasferixxu l-pazjenti infettati bil-Covid-19 mill-isptar ewlieni f’Madrid għal ċentru tal-konferenzi li nbidel fi sptar temporanju li kapaċi jilqa’ sa 1,400 pazjent. Fi Spanja, f’temp ta’ ġurnata mietu rekord ta’ 864 persuna u issa t-total ta’ vittmi qabżu d-disat elef. Minn ftit iktar minn mitt elf li ġew infettati, kważi kwart minnhom fiequ. Fl-Ewropa sa issa mietu aktar minn tletin elf persuna b’dan il-virus, bis-Slovakkja tirrapporta l-ewwel vittma, raġel ta’ 60 sea li miet id-dar b’pulmonite ftit wara li nħareġ mill-isptar wara li ma ttestjax pożittiv għall-Coronavirus. L-Italja, jibqa’ l-agħar milqut mill-imxija, bil-Ministru għas-Saħħa jgħid li l-miżuri tal-lockdown se jiġġeddu sat-13 t’April. Fl-aħħar jiem, għalkemm il-mejta baqa’ f’livelli għoljin, l-għadd ta’ infezzjonijiet ġodda naqsu fost tħassib li l-virus jista’ jaffettwa ħażin reġjuni fin-naħa tal-Italja li huma inqas żviluppati mir-reġjuni fit-tramuntana. Fi Franza, is-sitwazzjoni wkoll qed tmur għall-agħar bi kważi ħames mitt persuna mejta. Fil-Belġju hemm kważi ħamest elef każ bil-Covid-19, b’elf minnhom fil-kura intensiva. Fl-aħħar 24 siegħa, 123 persuna mietu bil-virus, biex it-total tal-mejta qabeż it-828 b’aktar minn disgħin fil-mija minnhom għandhom aktar minn 65 sena. Fl-Ewropa, il-virus mhux biss sewa l-ħajja ta’ aktar minn tletin elf persuna iżda ta’ ħafna postijiet tax-xogħol. Il-linja tal-ajru Portugiża TAP ħabbret li minħabba li l-ajruplani kollha tagħha jinsabu weqfin, se jkollha tkeċċi temporanjament disgħin fil-mija tal-għaxart elef ħaddiem li għandha. Fl-Istati Uniti, il-mejta qabżu l-erbat elef fost tħassib li jistgħu jmutu sa mitejn elf persuna. Il-President Amerikan Donald Trump wissa lill-Amerikani biex isegwu r-restrizzjonijiet għax din hi kwistjoni bejn ħajja u mewt. Intant, is-Segretarju Ġenerali tan-Nazzjonijiet Magħquda Antonio Guterres qal li l-pandemija tal-coronavirus hija l-ikbar sfida li qed tiffaċċja d-dinja mit-Tieni Gwerra Dinjija.